Folketingets ombudsmand bliver nu inddraget i slagsmålet om, hvilke skattechefer der bærer ansvaret for, at udenlandske svindlere uhindret kunne lænse statskassen for milliarder af kroner i fiktive udbytteskatter.

Skats tidligere inddrivelsesdirektør Jens Sørensen og hans advokat anklager blandt andre skatteminister Karsten Lauritzen (V) og Skats øverste chef, Jesper Rønnow Simonsen, for at have været inhabile, da de sendte Jens Sørensen hjem på ubestemt tid, udpegede ham med navns nævnelse som hovedansvarlig for myndighedernes svigt – og bebudede et tjenesteligt forhør mod ham dette efterår.

»De mennesker, der agerer bødler i denne her sag, bliver selv udpeget som værende medansvarlige for udbyttesagen i indtil flere revisionsrapporter. Og dermed har de jo en principiel og personlig interesse i, at ansvaret placeres andre steder«, siger advokat Jacob Aaes, der repræsenterer Jens Sørensen.